CELEX: 32021D0856
Language: da
Date: 2021-05-26 00:00:00
Title: Kommissionens gennemførelsesafgørelse (EU) 2021/856 af 25. maj 2021 om fastsættelse af den dato, hvorfra Den Europæiske Anklagemyndighed påtager sig sine efterforsknings- og retsforfølgningsmæssige opgaver

28.5.2021   
               
               
                  DA
               
               
                  Den Europæiske Unions Tidende
               
               
                  L 188/100
               
            
         KOMMISSIONENS GENNEMFØRELSESAFGØRELSE (EU) 2021/856
         af 25. maj 2021
         om fastsættelse af den dato, hvorfra Den Europæiske Anklagemyndighed påtager sig sine efterforsknings- og retsforfølgningsmæssige opgaver
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (1), særlig artikel 120, stk. 2, andet afsnit, og
         ud fra følgende betragtninger:
         
                     (1)
                  
                  
                     I henhold til artikel 120, stk. 2, andet afsnit, i forordning (EU) 2017/1939 skal EPPO påtage sig de efterforsknings- og retsforfølgningsmæssige opgaver, som tildeles den ved nævnte forordning, fra en dato, som fastsættes ved en afgørelse truffet af Kommissionen efter forslag fra den europæiske chefanklager, når EPPO er blevet oprettet.
                  
               
                     (2)
                  
                  
                     Den 7. april 2021 foreslog den europæiske chefanklager Kommissionen, at EPPO skulle påtage sig sine efterforsknings- og retsforfølgningsmæssige opgaver fra den 1. juni 2021.
                  
               
                     (3)
                  
                  
                     EPPO er et uadskilleligt EU-organ, der fungerer som én enkelt myndighed med en decentral struktur. Det centrale niveau udgøres af kollegiet, de permanente afdelinger, den europæiske chefanklager, de europæiske vicechefanklagere, de europæiske anklagere og den administrerende direktør. Den europæiske chefanklager, de europæiske anklagere og de europæiske delegerede anklagere blev udpeget og EPPO's administrerende direktør blev udnævnt ved afgørelser vedtaget henholdsvis den 23. oktober 2019 (2), den 27. juli 2020 (3), den 11. november 2020 (4) og den 20. januar 2021 (5). Kollegiet konstituerede sig den 28. september 2020. I henhold til artikel 21, stk. 2, i forordning (EU) 2017/1939 vedtog kollegiet EPPO's forretningsorden den 12. oktober 2020. Kollegiet vedtog den 25. november 2020 reglerne om de permanente afdelinger, jf. artikel 10, stk. 1, første afsnit, i forordning (EU) 2017/1939. Personalet i EPPO som defineret i artikel 2, nr. 4), i forordning (EU) 2017/1939, er på plads.
                  
               
                     (4)
                  
                  
                     Det decentrale niveau i EPPO udgøres af europæiske delegerede anklagere, der befinder sig i medlemsstaterne, og som deltager i det forstærkede samarbejde om oprettelse af EPPO (»medlemsstaterne«). Kollegiet vedtog den 29. september 2020 reglerne om de europæiske delegerede anklageres ansættelsesvilkår, jf. artikel 114, litra c), i forordning (EU) 2017/1939. Der bør udpeges mindst to europæiske delegerede anklagere for hver medlemsstat inden den 1. juni 2021. På datoen for vedtagelsen af denne afgørelse havde EPPO allerede udpeget mindst to europæiske delegerede anklagere pr. medlemsstat med undtagelse af Finland og Slovenien (6). Den rimelige frist for medlemsstaterne til at indstille deres kandidater til stillingen som europæisk delegeret anklager er allerede udløbet. Denne situation bør ikke forhindre en effektiv opstart af EPPO's aktiviteter, idet der tages hensyn til muligheden for de pågældende medlemsstaters europæiske anklager for personligt at foretage efterforskningen i disse medlemsstater med alle en delegeret anklagers beføjelser, ansvarsområder og forpligtelser, jf. artikel 28, stk. 4, i forordning (EU) 2017/1939.
                  
               
                     (5)
                  
                  
                     EPPO har fået tildelt et selvstændigt budget i overensstemmelse med den flerårige finansielle ramme for årene 2021-2027 (7), der sikrer dens fulde selvstændighed og uafhængighed.
                  
               
                     (6)
                  
                  
                     I henhold til artikel 44, stk. 1, i forordning (EU) 2017/1939 oprettes og fungerer EPPO's sagsstyringssystem på centralt og decentralt niveau. Bilaget til nævnte forordning, der blev tilføjet ved Kommissionens delegerede forordning (EU) 2020/2153 (8) indeholder de kategorier af operationelle personoplysninger og de kategorier af registrerede, hvis operationelle personoplysninger må behandles af Den Europæiske Anklagemyndighed i fortegnelsen over sagsakter.
                  
               
                     (7)
                  
                  
                     I henhold til artikel 78, stk. 5, i forordning (EU) 2017/1939 vedtog kollegiet den 21. oktober 2020 reglerne vedrørende EPPO's databeskyttelsesansvarlige. Kollegiet vedtog den 28. oktober 2020 reglerne om EPPO's behandling af personoplysninger. I henhold til artikel 25 i Europa-Parlamentets og Rådets forordning (EU) 2018/1725 (9) vedtog kollegiet den 21. oktober 2020 de interne regler om begrænsninger af visse registreredes rettigheder i forbindelse med behandling af administrative personoplysninger som led i EPPO's aktiviteter.
                  
               
                     (8)
                  
                  
                     Kollegiet vedtog den 13. januar 2021 de finansielle bestemmelser for EPPO, jf. artikel 95, i forordning (EU) 2017/1939.
                  
               
                     (9)
                  
                  
                     EPPO og Storhertugdømmet Luxembourg indgik den 27. november 2020 en hjemstedsaftale, jf. artikel 106, stk. 2, i forordning (EU) 2017/1939. EPPO har fået stillet lokaler til rådighed i Luxembourg til sit hovedkontor.
                  
               
                     (10)
                  
                  
                     Kollegiet vedtog den 30. september 2020 EPPO's interne sprogordning, jf. artikel 107, stk. 2, i forordning (EU) 2017/1939.
                  
               
                     (11)
                  
                  
                     Kollegiet vedtog den 21. oktober 2020 reglerne for aktindsigt i EPPO's dokumenter, jf. artikel 109, stk. 2, i forordning (EU) 2017/1939.
                  
               
                     (12)
                  
                  
                     Alle medlemsstaterne har givet Kommissionen meddelelse om vedtagelsen af foranstaltningerne til gennemførelse i national lovgivning af Europa-Parlamentets og Rådets direktiv (EU) 2017/1371 (10) og har generelt truffet andre passende foranstaltninger for at sikre, at EPPO kan påbegynde sit operationelle arbejde.
                  
               
                     (13)
                  
                  
                     Da betingelserne i artikel 120, stk. 2, andet afsnit, i forordning (EU) 2017/1939 således er opfyldt, er EPPO oprettet og klar til at påtage sig sine efterforsknings- og retsforfølgningsmæssige opgaver. Det er derfor nødvendigt at fastsætte den dato, hvorfra EPPO skal påtage sig disse opgaver.
                  
               
                     (14)
                  
                  
                     I henhold til artikel 120, stk. 2, tredje afsnit, i forordning (EU) 2017/1939 bør denne dato ikke ligge tidligere end tre år efter nævnte forordnings ikrafttrædelsesdato. Da forordning (EU) 2017/1939 trådte i kraft den 20. november 2017, bør denne dato ikke ligge før den 20. november 2020.
                  
               
                     (15)
                  
                  
                     I henhold til artikel 120, stk. 2, første og fjerde afsnit, i forordning (EU) 2017/1939 skal EPPO udøve sin kompetence i forbindelse med enhver lovovertrædelse henhørende under dens kompetence, som er begået efter den 20. november 2017, eller for medlemsstater, der tilsluttede sig det forstærkede samarbejde ved en afgørelse vedtaget i henhold til artikel 331, stk. 1, i TEUF, den dato, der er angivet i den pågældende afgørelse —
                  
               VEDTAGET DENNE AFGØRELSE:
         
            Artikel 1
            Den Europæiske Anklagemyndighed påtager sig fra den 1. juni 2021 de efterforsknings- og retsforfølgningsmæssige opgaver, der er tillagt den ved forordning (EU) 2017/1939.
         
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 25. maj 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 283 af 31.10.2017, s. 1.
         
            (2)  EUT L 274 af 28.10.2019, s. 1.
         
            (3)  EUT L 244 af 29.7.2020, s. 18.
         
            (4)  Afgørelse 010/2020 og 011/2020 truffet af kollegiet for Den Europæiske Anklagemyndighed den 11. november 2020.
         
            (5)  Afgørelse 003/2021 truffet af kollegiet for Den Europæiske Anklagemyndighed den 20. januar 2021.
         
            (6)  Afgørelser truffet af kollegiet for Den Europæiske Anklagemyndighed: 19/2020 af 25. november 2020 (udpegelse af ti europæiske delegerede anklagere i Forbundsrepublikken Tyskland); 020/2020 af 25. november 2020 (udpegelse af fire europæiske delegerede anklagere i Den Slovakiske Republik); 021/2020 af 2. december 2020 (udpegelse af to europæiske delegerede anklagere i Republikken Estland); 22/2020 af 2. december 2020 (udpegelse af en europæisk delegeret anklager i Forbundsrepublikken Tyskland); 024/2020 af 9. december 2020 (udpegelse af en europæisk delegeret anklager i Den Slovakiske Republik); 007/2021 af 3. februar 2021 (udpegelse af tre europæiske delegerede anklagere i Republikken Litauen); 008/2021 af 5. februar 2021 (udpegelse af tre europæiske delegerede anklagere i Den Tjekkiske Republik); 009/2021 af 10. februar 2021 (udpegelse af seks europæiske delegerede anklagere i Rumænien); 010/2021 af 10. februar 2021 (udpegelse af to europæiske delegerede anklagere i Kongeriget Nederlandene); 016/2021 af 17. marts 2021 (udpegelse af en europæisk delegeret anklager i Kongeriget Belgien); 022/2021 af 7. april 2021 (udpegelse af tre europæiske delegerede anklagere i Republikken Bulgarien); 024/2021 af 7. april 2021 (udpegelse af to europæiske delegerede anklagere i Republikken Kroatien); 025/2021 af 7. april 2021 (udpegelse af to europæiske delegerede anklagere i Den Tjekkiske Republik); 026/2021 af 21. april 2021 (udpegelse af fire europæiske delegerede anklagere i Den Franske Republik); 027/2021 af 21. april 2021 (udpegelse af fire europæiske delegerede anklagere i Republikken Letland); 031/2021 af 28. april 2021 (udpegelse af syv europæiske delegerede anklagere i Kongeriget Spanien); 032/2021 af 28. april 2021 (udpegelse af en europæisk delegeret anklager i Republikken Malta); 034/2021 af 3. maj 2021 (udpegelse af femten europæiske delegerede anklagere i Den Italienske Republik); 035/2021 af 3. maj 2021 (udpegelse af fire europæiske delegerede anklagere i Den Portugisiske Republik); 037/2021 af 6. maj 2021 (udpegelse af en europæisk delegeret anklager i Republikken Bulgarien); 041/2021 af 12. maj 2021 (udpegelse af en europæisk delegeret anklager i Republikken Malta); 045/2021 af 17. maj 2021 (udpegelse af en europæisk delegeret anklager i Kongeriget Belgien); 046/2021 af 17. maj 2021 (udpegelse af to europæiske delegerede anklagere i Republikken Østrig); 047/2021 af 17. maj 2021 (udpegelse af fem europæiske delegerede anklagere i Den Hellenske Republik); 048/2021 af 19. maj 2021 (udpegelse af to europæiske delegerede anklagere i Republikken Cypern); 059/2021 af 19. maj 2021 (udpegelse af to europæiske delegerede anklagere i Luxembourg).
         
            (7)  EUT L 433 I af 22.12.2020, s. 11.
         
            (8)  Kommissionens delegerede forordning (EU) 2020/2153 af 14. oktober 2020 om ændring af Rådets forordning (EU) 2017/1939 for så vidt angår de kategorier af operationelle personoplysninger og de kategorier af registrerede, hvis operationelle personoplysninger må behandles af Den Europæiske Anklagemyndighed i fortegnelsen over sagsakter (EUT L 431 af 21.12.2020, s. 1).
         
            (9)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (10)  Europa-Parlamentets og Rådets direktiv (EU) 2017/1371 af 5. juli 2017 om strafferetlig bekæmpelse af svig rettet mod Den Europæiske Unions finansielle interesser ved hjælp af straffelovgivningen (EUT L 198 af 28.7.2017, s. 29).